આમ તો ઑગસ્ટ ૨૦૧૫ પહેલાં ‘હાર્દિક’ શબ્દ માત્ર અભિનંદન સાથે જ જોડાયેલો ! પરંતુ આજે ‘હાર્દિક’ એ વ્યક્તિ મટીને એક ઘટના કે દુર્ઘટના રૂપે ગુજરાતમાં ઊભરી આવ્યો છે ! ઑગસ્ટ ૨૦૧૫માં પાટીદારો માટેની અનામત માગણીને વાચા આપવા માટે, અમદાવાદમાં પાટીદારોની મહારેલી યોજાઈ તે સાથે જ, હાર્દિક મીડિયાની લાઈમ લાઈટમાં ઝળક્યો. એ મહારેલી નિમિત્તે હાર્દિકે કરેલાં ઉચ્ચારણો અને ઉટપટાંગ વર્તણૂકને કારણે, હાર્દિક એ દિવસથી જ વિવાદાસ્પદ વ્યક્તિત્વ રૂપે પેશ આવ્યો. પાટીદાર મહારેલી દરમ્યાન આવેદનપત્ર કોણ સ્વીકારે ? અને ક્યાં સ્વીકારેથી લઈ, અનેક બાબતોએ આશ્ર્ચર્ય સર્જેલું. આમ તો ગુજરાતની પાટીદાર કોમ સરદાર પટેલના સમયથી જ સાહસિક, શૌર્યવાન, મહેનતકશ, શાણી, સંસ્કારી, દેશભક્ત કોમ તરીકે પંકાયેલી છે. સ્વરાજ-આંદોલનમાં તેમજ સ્વરાજ વર્ષોમાં પણ, ગુજરાતના પાટીદાર સમાજે દેશમાં અને વિદેશોમાં ભારે નામના મેળવી છે. પાટીદાર સમાજમાં તેમના ધાર્મિક સ્થાનકોના અગ્રણીઓ અને વરિષ્ઠ નેતાઓનું માર્ગદર્શન પાટીદાર સમાજને નિરંતર મળતું જ રહ્યું છે. પરંતુ આ બધાની વચ્ચે હાર્દિક પટેલ નામનો લબરમૂછીઓ જુવાન કઈ રીતે ઊભરી આવ્યો? એ પ્રશ્ર્નને સમજવા માટે અને તેના યથાર્થ ઉત્તરની ખોજમાં જવાથી, અનેક અસ્પષ્ટ બાબતો સ્પષ્ટ થઈ શકે તેમ છે.